**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για το νομοσχέδιο «Ο περί Ναυτιλιακής Εταιρείας Περιορισμένης Ευθύνης (Ν.Ε.Π.Ε.) Νόμος του 2022»**

**Παρόντες:**

|  |  |
| --- | --- |
| Μαρίνος Μουσιούττας, πρόεδρος | Γιαννάκης Γαβριήλ |
| Κώστας Κώστα | Βαλεντίνος Φακοντής |
| Φωτεινή Τσιρίδου | Χρίστος Ορφανίδης |
| Δημήτρης Δημητρίου | Ηλίας Μυριάνθους |
| Πρόδρομος Αλαμπρίτης | Σταύρος Παπαδούρης |

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το υπό αναφορά νομοσχέδιο σε τρεις συνεδρίες της, που πραγματοποιήθηκαν στις 8, 15 και 29 Σεπτεμβρίου 2022. Στο πλαίσιο της εξέτασης του εν λόγω νομοσχεδίου κλήθηκαν και παρευρέθηκαν ενώπιον της επιτροπής ο Υφυπουργός Ναυτιλίας και εκπρόσωποι του υφυπουργείου του, η Έφορος Εταιρειών και Διανοητικής Ιδιοκτησίας, καθώς και εκπρόσωποι του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, του Παγκύπριου Δικηγορικού Συλλόγου, του Συνδέσμου Εγκεκριμένων Λογιστών Κύπρου (ΣΕΛΚ), του Κυπριακού Ναυτιλιακού Επιμελητηρίου και της Κυπριακής Ένωσης Πλοιοκτητών.

Σημειώνεται ότι στο στάδιο της εξέτασης του νομοσχεδίου παρευρέθηκε επίσης το μέλος της επιτροπής κ. Χρύσανθος Σαββίδης.

Σημειώνεται περαιτέρω ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση του νομοσχεδίου σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της διαδικασίας τα εν λόγω στάδια έχουν συμπτυχθεί.

Σκοπός του νομοσχέδιου είναι η δημιουργία νέου τύπου εταιρικής οντότητας με την ονομασία «Ναυτιλιακή Εταιρεία Περιορισμένης Ευθύνης (Ν.Ε.Π.Ε.)», η οποία θα συστήνεται ως εταιρεία περιορισμένης ευθύνης με μοναδικό σκοπό την ιδιοκτησία και εκμετάλλευση κυπριακών πλοίων. Παράλληλα, το νομοσχέδιο περιλαμβάνει ρυθμίσεις ζητημάτων που αφορούν τις Ν.Ε.Π.Ε. από τη σύστασή τους μέχρι και την εκκαθάρισή τους και θεσπίζει τον θεσμό του Εφόρου Ν.Ε.Π.Ε. ως αρμόδιας αρχής για τα ζητήματα αυτά. Απώτερος στόχος του νομοσχεδίου είναι η δημιουργία στο Υφυπουργείο Ναυτιλίας ενός πλαισίου μονοθυριδικής εξυπηρέτησης (one-stop-shop) των πλοιοκτητριών εταιρειών και των μετόχων τους, ώστε το εν λόγω υφυπουργείο να επιλαμβάνεται, πέραν των πτυχών του ναυτικού δικαίου, όλων των θεμάτων ο χειρισμός των οποίων σήμερα εμπίπτει στις αρμοδιότητες του Εφόρου Εταιρειών.

Ειδικότερα, με τις πρόνοιες του νομοσχεδίου προβλέπονται μεταξύ άλλων τα ακόλουθα:

1. Η θέσπιση του θεσμού του Εφόρου Ν.Ε.Π.Ε. ως αρμόδιας αρχής για την εγγραφή των Ν.Ε.Π.Ε. και για οποιαδήποτε ζητήματα άπτονται εταιρικού δικαίου και σχετίζονται με αυτές, κατ’ αντίστοιχο τρόπο που ενεργεί σήμερα ο Έφορος Εταιρειών, με στόχο την προώθηση της μονοθυριδικής εξυπηρέτησης.
2. Η δημιουργία και τήρηση από τον Έφορο Ν.Ε.Π.Ε. του μητρώου Ν.Ε.Π.Ε.
3. Η σύσταση των Ν.Ε.Π.Ε., το μετοχικό κεφάλαιο, η διοίκηση, οι επιβαρύνσεις, καθώς και η μεταφορά στο μητρώο Ν.Ε.Π.Ε. εταιρειών οι οποίες είναι εγγεγραμμένες στο μητρώο εταιρειών του Εφόρου Εταιρειών.
4. Η παροχή στον Έφορο Ν.Ε.Π.Ε. της εξουσίας να εγκρίνει τη χρήση ηλεκτρονικής υπογραφής σε σχέση με έγγραφα που απαιτείται να καταχωριστούν στον ίδιο ή που εκδίδονται από αυτόν.
5. Η παροχή στον Έφορο Ν.Ε.Π.Ε. της εξουσίας να επιβάλλει διοικητικό πρόστιμο σε περίπτωση παράβασης συγκεκριμένων διατάξεων του προτεινόμενου νόμου και η αντίστοιχη διαδικασία ιεραρχικής προσφυγής.

Στο πλαίσιο της εξέτασης του νομοσχεδίου από την επιτροπή ο Υφυπουργός Ναυτιλίας ανέφερε ότι αυτό στηρίζεται στις βασικές διατάξεις του περί Εταιρειών Νόμου, Κεφ. 113, ώστε να διασφαλίζεται η εναρμόνιση με το ευρωπαϊκό εταιρικό δίκαιο, και ότι αποτέλεσε αντικείμενο εκτενούς διαβούλευσης τόσο με το Τμήμα Εφόρου Εταιρειών και Διανοητικής Ιδιοκτησίας όσο και με τους εμπλεκόμενους φορείς της ναυτιλιακής βιομηχανίας. Ο ίδιος ανέφερε περαιτέρω ότι το νομοσχέδιο περιλαμβάνει απλούστευση των αντίστοιχων διαδικασιών του περί Εταιρειών Νόμου, Κεφ. 113, σε σχέση με αριθμό ζητημάτων, όπως μεταξύ άλλων η εγγραφή Ν.Ε.Π.Ε., η τροποποίηση του ιδρυτικού και η μείωση του μετοχικού κεφαλαίου, ώστε να καταστήσει το νομικό πλαίσιο στη Δημοκρατία ελκυστικότερο για σκοπούς εγγραφής πλοιοκτητριών εταιρειών.

Η Έφορος Εταιρειών και Διανοητικής Ιδιοκτησίας και ο εκπρόσωπος του Παγκύπριου Δικηγορικού Συλλόγου επισήμαναν την ανάγκη αναδιατύπωσης συγκεκριμένων προνοιών του νομοσχεδίου, ώστε να συνάδουν με τις αντίστοιχες διατάξεις του περί Εταιρειών Νόμου, Κεφ.113.

Τα μέλη της επιτροπής υπέβαλαν παρατηρήσεις και ζήτησαν διευκρινίσεις επί ορισμένων προνοιών του νομοσχεδίου, για τις οποίες έλαβαν απαντήσεις από τους εκπροσώπους των αρμόδιων κυβερνητικών τμημάτων και της Νομικής Υπηρεσίας.

Ακολούθως, στη βάση των πιο πάνω παρατηρήσεων ο εκπρόσωπος του Υφυπουργείου Ναυτιλίας σε συνεργασία με την εκπρόσωπο της Νομικής Υπηρεσίας επανεξέτασαν το κείμενο του νομοσχεδίου και αναθεωρημένο κείμενο υποβλήθηκε από το αρμόδιο υπουργείο στην επιτροπή για ολοκλήρωση της συζήτησης.

Το αναθεωρημένο κείμενο του νομοσχεδίου διασφαλίζει, αφενός, περαιτέρω τη σύμπνοια με τον περί Εταιρειών νόμο και συνακόλουθα με το ενωσιακό εταιρικό δίκαιο, και, αφετέρου, αποσαφηνίζει ορισμένες διατάξεις με γνώμονα την ασφάλεια δικαίου. Ειδικότερα, το κείμενο του νομοσχεδίου τροποποιήθηκε, ώστε μεταξύ άλλων:

1. Να διορθωθούν, όπου κρίθηκε αναγκαίο, οι αναφορές στο ονομαστικό, εκδοθέν ή καλυφθέν κεφάλαιο Ν.Ε.Π.Ε., ώστε να γίνεται η χρήση του κατάλληλου ανά περίπτωση όρου κατ’ αναλογία των διατάξεων του περί Εταιρειών Νόμου, Κεφ.113∙
2. να προβλεφθεί η υποχρέωση Ν.Ε.Π.Ε. να ειδοποιεί τον Έφορο Ν.Ε.Π.Ε. για οποιαδήποτε αλλαγή του ονόματός της εντός καθορισμένου χρονοδιαγράμματος, κατά τον τρόπο που αντίστοιχα προβλέπεται στον περί Εταιρειών Νόμο, Κεφ. 113∙
3. να γίνεται σαφής παραπομπή στην εθνική νομοθεσία που ρυθμίζει τη χρήση ηλεκτρονικών μεθόδων υπογραφής ή πιστοποίησης εγγράφων στο κείμενο των προνοιών του νομοσχεδίου οι οποίες ρυθμίζουν τη δυνατότητα χρήσης τέτοιων μεθόδων∙
4. να προστεθεί πρόνοια αναφορικά με την έκδοση από τον Έφορο Ν.Ε.Π.Ε. μνημονίου εξάλειψης επιβάρυνσης επί κινητής περιουσίας της Ν.Ε.Π.Ε., κατά τον τρόπο που αρχικά προβλέφθηκε στο νομοσχέδιο σε σχέση με την εξάλειψη υποθηκών επί πλοίου ιδιοκτησίας της Ν.Ε.Π.Ε.∙
5. να προβλεφθεί η δυνατότητα επιβολής διοικητικού προστίμου σε σχέση με την παράλειψη γραμματέα Ν.Ε.Π.Ε. να συμμορφωθεί με τις πρόνοιες του νομοσχεδίου που αφορούν την τήρηση μητρώου μετόχων της Ν.Ε.Π.Ε.∙ και
6. να αναδιατυπωθούν οι πρόνοιες σύμφωνα με τις οποίες παρέχεται στις Ν.Ε.Π.Ε. η δυνατότητα να καταρτίζεται και να υπογράφεται ψήφισμα από όλα τα προβλεπόμενα στις σχετικές πρόνοιες πρόσωπα, ώστε να καταστεί σαφές ότι η εν λόγω δυνατότητα παρέχεται αντί της σύγκλησης και πραγματοποίησης γενικής συνέλευσης.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου σε νόμο, όπως αυτό έχει διαμορφωθεί σύμφωνα με τα πιο πάνω.

4 Οκτωβρίου 2022

Αρ. Φακ.: 23.01.063.117-2022

ΑΔ/ΑΛ/MC